|  |
| --- |
| **Grundejerforeningen Odsvang af 9. juni 1970** |

**10. september 2023**

Bestyrelsesmøde søndag den 10. september 2023 kl. 10.00 hos Charlotte Christiansen, Digeager 2.

Deltagere:

Peter Slaatorn.

Jørn Tang.

Jan Rasmussen.

Charlotte Christiansen.

Lisa Aalling.

Jan Andersen.

Dagsorden.

1. Godkendelse af referat.
2. Opfølgning fra sidste møde, herunder:
3. Opsamling fra generalforsamlingen.
4. Vores deklarationer.
5. Hjertestarter.
6. Status på dræn.
7. Status på veje.
8. Status på vedligeholdelse i øvrigt.

1. Økonomisk status.
2. Indkomne forslag, kommentarer eller forespørgsler fra grundejere.
3. Vores hjemmeside.
4. Dato for næste møder.
5. Eventuelt.

Peter bød velkommen.

Ad 1: Referat fra sidste møde godkendt uden bemærkninger.

Ad 2, a:

Opsamling fra generalforsamlingen.

Et godt fremmøde, og en god debat.

Generalforsamlingen gav bestyrelsen en stor støtte.

Ad 2, b:

Vores deklarationer.

Som det fremgik på vores generalforsamling, har bestyrelsen videreført den holdning, som tidligere bestyrelser også har lagt sig op ad, nemlig at vi ikke går rundt og kontrollerer.

Der kan være tilfælde, hvor en grundejer grundet store komsammen, foretager parkering på vejene. Dette går vi ej heller ind i.

Hvis vi får en henvendelse fra en grundejer, tager vi det op i bestyrelsen, under iagttagelse af ovenstående.

Vi har fået fastlagt, at Odsvangs vejbredde på 8 meter gør, at en del af den nordlige græsrabat er vores. Vi fortsætter derfor med at holde arealet.

Med hensyn til Stenager 4, retter vi fornyet henvendelse til ejerne, for at høre til status.

Ad 2, c:

Hjertestarter.

Lisa gav en orientering om fakta for hjertestarter.

I 2022 fik ca. 5000 personer hjertestop uden for hospitalerne. Af disse er ca. 450 personer børn eller unge under 21 år.

75% fik hjertestop i private hjem og 25% fik hjertestop i det offentlige rum.

13% af disse ca. 5000 personer fik stød med en hjertestarter, inden ambulance ankom.

Dette er fordelt med 10 % i hjemmet og 25% i det offentlige rum.

I 2022 var der 15.357 døgntilgængelige hjertestartere i Danmark og 148.600 hjerteløbere.

Overlevelseskæden kan beskrives på følgende måde:

* Uden hjertelungeredning fra borgere, før ambulancen ankommer, overlever 6 ud af 100.
* Med hjertelungeredning fra borgere, før ambulancen ankommer, overlever 14 ud af 100.
* Med hjertelungeredning fra borgere og stød med en hjertestarter, før ambulancen ankommer, overlever 30 ud af 100.

Lisa kom under henvisning til hendes lægefaglige viden, samt hvad der nævnes fra Hjerteforeningen, med muligheder for hjertestartere.

Bestyrelsen vurderede, at det bedste indkøb ville være hjertestartermodellen Zoll AED3. Til denne skal indkøbes skab.

Bestyrelsen enige i, at det var denne model vi ville gå efter. Der er mulighed for at lave et pakkeindkøb bestående af hjertestarter incl. skab med alarm, varme og ventilation til en samlet pris på kr. 27.625,- incl. moms.

Hertil skal ligges installation/opsætning.

Ud over dette vil der komme driftsudgifter pr. år til strøm, forsikring samt service.

Med hensyn til hvor hjertestarteren skal opsættes, har TDC i denne uge desværre meddelt os, at vi ikke har mulighed for at montere hjertestarteren på deres skab alligevel. De kunne ud over dette oplyse, at skabet vil blive nedtaget i løbet af 2-5 år.

En grundejer har tilbudt at vi måtte montere hjertestarteren på hans hus.

Bestyrelsen ville forsøge at få mulighed for at montere hjertestarteren på et hus, hvor den ville sidde så synligt som muligt og så centralt som muligt.

(Efterfølgende kan det oplyses, at John Rohde Jensen, Stenager 2, har sagt ja til at hjertestarteren må monteres på hans bygning. Dette er vi meget tilfredse med).

En anden grundejer, der er elinstallatør, har sagt ja til at hjælpe med opsættelsen/installationen.

Vi vil i forbindelse med opsættelse af hjertestarteren, udarbejde en aftale med grundejeren, således at det aftales hvorledes forbrug betales og hvad der skal ske, hvis den pågældende grundejer sælger sit hus m.v.

Når hjertestarteren er opsat, vil vi arrangere mulighed for et instruktionsmøde for interesserede i brugen af hjertestarteren.

(Det kan oplyses, at efter bestyrelsesmødet, har bestyrelsen arbejdet videre på indkøb mv af en hjertestarter.

Følgende beløb er for nuværende kendte.

Hjertestarter model Zoll AED incl. skab med alarm, varme og ventilation kr. 27.625,-.

Montering samt Bimåler. Ca. kr. 1.000,-.

Årlig service kr. 1.875,-. 1. år gratis.

Årlig forsikring kr. 1.400.-,

Årligt strømforbrug ca. kr. 500,-.

Undervisning v/Lisa Aalling og Hjerteforeningen uden beregning.)

Ad 2, d:

Status på dræn.

Der er ikke bemærkninger til dette.

Ad 2, e:

Status på veje.

Det har været en regnfuld juli og august, men et medlem af bestyrelsen har fyldt huller, så vejenes tilstand er generelt gode.

Ad 2, f:

Status på vedligeholdelse i øvrigt. Græsrabatten langs Odsvangs nordlige side, fortsætter vi med at slå efter behov. Vi har vedligeholdelsen af den første ca. 1 meter ud fra en tinglyst vejbredde på 8 meter, målt fra skelpæle på Odsvangs sydlige side.

Vores mand fortsætter med at slå arealet.

Ad 3:

Jørn gennemgik den økonomiske status.

Vi har en formue der fordeler sig med kr. 56.816,10 på foreningskonto, kassebeholdning på kr. 132,-, samt kr. 3.325,00 på hjertestarter opsparing.

Hjertestarterkontoen opgøres og overføres til vores foreningskonto.

Status godkendt.

Ad 4:

Peter orienterede om, at vi som bekendt i løbet af de første 8 dage efter vores generalforsamling, modtog 5 mails fra Fin Hansen omhandlende forskellige emner han ønskede bestyrelsen skulle tage hånd om.

Grundet ferieafvikling blev der ikke foretaget svar på disse mails før den 20. juni 2023.

Peter svarede på en enig bestyrelsens vegne som følger:

Hej Fin.

Jeg vender tilbage til dine ovennævnte skrivelser, idet jeg bemærker, at vi naturligvis anerkender din ret til at skrive til grundejerforeningens bestyrelse og dit krav på at modtage svar.

Imidlertid må vi erkende, at vores grundejerforening er en mindre forening med en frivillig bestyrelse, som ikke har kapacitet til løbende at føre lange korrespondancer med enkelte grundejere, men at vi på de aftalte bestyrelsesmøder i løbet af foreningsåret vil gennemgå og tage stilling til alle henvendelser fra vores medlemmer.

Datoer for bestyrelsesmøderne er udsendt i nyhedsbrevet, som kan findes på vores hjemmeside.

Mine kommentarer til dine mails er som følger:

21.05.23: Bilparkering på vejene. Dette spørgsmål blev behandlet på generalforsamlingen og behandles løbende på bestyrelsesmøderne. Du kan se eventuelle beslutninger herom i referaterne.

22.05.23: Hjertestarter. Beslutningen om at anskaffe hjertestarter behandles på førstkommende bestyrelsesmøde. Indkøbspriser, anlægsudgifter, driftsudgifter etc. vil blive opdateret og meddelt i kommende referater.

23.05.23 Matrikel 5 da. Vi kan ikke sagsbehandle denne sag både med kommunen og gennem et af vores medlemmer. Du er naturligvis velkommen til selv at henvende dig til kommunen i alle sammenhænge, men må så også selv stå for indhentningen af diverse oplysninger. Vi kan se af din mail af 25. maj, at du også har gjort dette, så vi har ikke flere kommentarer.

24.05.23 Generalforsamling 2023. Du behøver ikke fremsende dine egne kommentarer til generalforsamlingen. Din skrivelse indeholder som jeg ser det ingen spørgsmål, som behøver vores behandling, så henvendelsen anses for unødvendig.

29.05.23 Sager afgjort i Højesteret. Denne henvisning omhandler efter min mening ikke en sag, som kan relateres til vores grundejerforening, så den må anses for helt irrelevant. Du behøver ikke sende flere af den slags.

20.06.23 Erindring. Det er helt Ok, at du finder anledning til at rykke for svar på tidligere fremsendte mails, men din korrespondance med kommunens affaldsteam har ikke vores interesse. Vi skal nok selv kontakte kommunen om denne sag, hvis vi føler behov herfor.

Med ovenstående anser vi dine mails for besvaret.

Bestyrelsen foretager ikke yderligere i forbindelse med de ovenstående henvendelser.

Vi har fået en henvendelse, om grundejerforeningen ville rette henvendelse til Vejdirektoratet, for at høre om muligheden for at benytte støjdæmpende asfalt næste gang Oddenvej skal asfalteres.

Vi sendte den 10. september 2023 følgende til Vejdirektoratet:  
Som repræsentant for grundejerforeningen Odsvang, beliggende i Overby Lyng på Sjællands Odde, ville vi høre om Vejdirektoratet kan overveje, at når det er muligt, at belægge Oddenvej med Støjreducerende asfalt. Dette kunne medvirke til en støjsænkning af trafikstøjen.

Den 11. september 2023 svarede Vejdirektoratet følgende:

Vejdirektoratet har tidligere anvendt støjdæmpende asfalt (støjreducerende slidlag SRS) for at dæmpe støjen fra statsveje. Det har dog vist sig, at belægningen er udfordret på både strukturel og akustisk holdbarhed, hvilket medfører kortere levetid og større støjemission, efterhånden som den ældes. Vejdirektoratet er derfor stoppet med at bruge SRS. I stedet anvendes der på alle statsveje den type asfalt der kaldes klimavenlig asfalt (KVS).   
Venlig hilsen, Kristine Hillig, Civilingeniør Vejplan og miljøafdelingen.

Vi må derfor konstatere, at dette ikke er en mulighed.

Ad 5:

Hjemmesiden bliver løbende opdateret med relevant materiale.

Ad 6:

Dette foreningsårs bestyrelsesmøder er planlagt til afholdelse:

1. januar 2024 hos Jørn.
2. april 2024 hos Peter.

Planlægningsdato for generalforsamling er den 26. maj 2024 i Odden forsamlingshus.

Ad 7:

Der er kommet nye ejere af Digeager 12. Sara og Mille Kjær har 1. juli 2023 overtaget efter deres forældre.

Der er kommet nye ejere af Granitager 4 pr. 1. september 2023. Barbara Butler og Jørgen Petersen fra Washington DC.

Der er ligeledes kommet nye ejere af Digeager 8 pr. 1. september 2023. Nete Birgens og Peter Højstrand Steffensen fra København Ø.

Velkommen til dem alle.

Odsherred Kommune har til bestyrelsen fremsendt en høring om en kommende arkitekturpolitik. Bestyrelsen har ingen bemærkninger til denne.

Jan Andersen

Sekretær